Tožba, vložena 21. oktobra 2019 – Wagenknecht/Evropski Svet
(Zadeva T-715/19)
Jezik postopka: angleščina
Stranki
Tožeča stranka: Lukáš Wagenknecht (Pardubice, Češka republika) (zastopnica: A. Dolejská, odvetnica)
Tožena stranka: Evropski Svet
Predlog
Tožeča stranka Splošnemu sodišču predlaga, naj:
ugotovi, da je Evropski svet nezakonito opustil ukrepanje zoper navzkrižje interesov Andreja Babiša, češkega predsednika vlade, v zvezi s proračunom EU.
Tožbeni razlogi in bistvene trditve
Tožeča stranka v utemeljitev tožbe navaja šest tožbenih razlogov.
V okviru prvega tožbenega razloga tožeča stranka navaja, da je z dopisom z dne 5. junija 2019 Evropski svet pozvala k ukrepanju, 10. junija 2019 pa ga je pozvala k ukrepanju na podlagi člena 265 PDEU in zahtevala, naj Andreja Babiša zaradi zatrjevanega navzkrižja interesov ne povabi na zasedanje Evropskega sveta 20. junija 2019, na katerem se je v skladu s točko 4 dnevnega reda razpravljalo o proračunu EU.
Tožeča stranka ugotavlja, da je bil češki predsednik vlade A. Babiš, ki naj bi bil v položaju z navzkrižnimi interesi, 20. junija 2020 kljub temu prisoten na zasedanju Evropskega sveta, na katerem se je v skladu s točko 4 dnevnega reda razpravljalo o proračunu EU.
Tožeča stranka v okviru drugega tožbenega razloga trdi, da je bil odgovor Evropskega sveta na njen poziv k ukrepanju neopredeljiv, protisloven in brez izraženega stališča.
Tožeča stranka v okviru tretjega tožbenega razloga navaja, da jo dejstvo, da Evropski svet A. Babiša ni izključil iz razprave o prihodnjem proračunu EU na zasedanjih Evropskega sveta, neposredno zadeva, ker:
za izključitev oseb z navzkrižnimi interesi iz zasedanja Evropskega sveta ni potreben noben vmesni akt; in
gre za poseg v pravni položaj tožeče stranke, ker je ta: (a) izvoljeni predstavnik češkega senata, zadolžen za preiskavo domnevnega navzkrižja interesov češkega predsednika vlade, in član posebnega odbora senata, ustanovljenega za ta namen, ter (b) bodoči tekmec kandidatov stranke ANO 2011 pod nadzorom češkega predsednika vlade.
Tožeča stranka v okviru četrtega tožbenega razloga trdi, da njen posamičen interes glede domnevne opustitve ukrepanja Evropskega sveta zoper zatrjevano navzkrižje interesov češkega predsednika vlade izvira iz:
ustavne dolžnosti izvajanja nadzora nad pravilnim sprejemanjem pravnih aktov EU, vključno s proračunom EU (Večletni finančni okvir 2021-2027);
ustavne dolžnosti v zvezi s pravico do nadzora češkega predsednika vlade pri delovanju v Evropskem svetu, vključno z dolžnostjo odgovornega izvajanja funkcije člana posebnega odbora senata, zadolženega za preiskavo domnevnega navzkrižja interesov češkega predsednika vlade, A. Babiša;
njene izvolitve v češki senat leta 2018, zaradi česar je tekmec kandidatov stranke ANO 2011, ki je pod nadzorom češkega predsednika vlade.
Tožeča stranka trdi, da če Splošno sodišče te zadeve ne bi sprejelo v obravnavo, bi to pomenilo odrek sodnega varstva, kar bi pripeljalo do tega, da poslanci nacionalnih parlamentov dejansko ne bi mogli nadzorovati članov njihove vlade v okviru delovanja v Evropskem svetu ali Svetu.
Tožeča stranka v okviru petega tožbenega razloga navaja, da je Evropski svet v skladu s členom 325(1) PDEU in členom 61(1) finančne uredbe 1 zavezan, da ukrepa zoper navzkrižje interesov.
Tožeča stranka trdi, da so izpolnjeni vsi pogoji za nastanek obveznosti Evropskega sveta, da ukrepa, to pomeni, da prepreči ali nevtralizira zatrjevano navzkrižje interesov češkega predsednika vlade, A. Babiša.
V okviru šestega tožbenega razloga tožeča stranka navaja, da je Evropski svet kršil obveznost ukrepanja v skladu s členom 325(1) PDEU in členom 61(1) finančne uredbe.
____________
1 Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL 2018, L 193, str. 1).